James Hansen

James E. «Jim» Hansen (født 29. mars 1941 i Denison i Iowa) er en amerikansk klimaforsker, som var leder for NASA Goddard Institute for Space Studies i New York fra 1981 til 2013. Han har også deltidsstilling som professor ved Columbia-universitetet.

Hansen er atmosfæreforsker med spesialfelt drivhusgasser. Han er best kjent for sine arbeider innen klimatologi. Allerede i 1980-årene advarte han mot konsekvensene av global oppvarming.

 Utdanning og tidlig forskning 

Hansen studerte ved University of Iowa, med opphold ved universitetene i Kyoto og Tokyo. I 1965 tok han mastergraden i astronomi, og i 1967 blei han Ph.D. i fysikk. 

Hansen var først interessert i astronomi, og han studerte blant annet Venus og dens atmosfære. Et sentralt spørsmål var årsaken til planetens høye overflatetemperatur, og Hansen knytta dette til begreper som drivhuseffekt og klimagasser. Sammen med andre forskere studerte han tykkelse og sammensetning av skylaget rundt Venus, et arbeid som blei godt hjulpet av at romsonden Pioneer Venus nådde planeten i 1978.

Disse arbeidene førte etter hvert over til studier av jordas atmosfære og klima.

 Klimaspørsmålet 

I 1988 presenterte Hansen sine resultater for Kongressen, og han påpekte at menneskeskapte klimaendringer nå utgjorde en trussel. Dette regnes av mange som startskuddet for dagens klimadebatt.

Hansen fortsatte med forskning på feltet, men valgte på 90-tallet å holde seg i bakgrunnen i den offentlige debatten. Han har seinere igjen blitt aktiv klimapolitisk, og i 2005 og 2006 beskyldte han NASAs administrasjon og Det hvite hus for forsøk på å påvirke hans offentlige uttalelser om årsakene til klimaendringene, og for å redigere klimarelaterte pressemeldinger for å få global oppvarming til å se mindre truende ut.«Climate Expert Says NASA Tried to Silence Him», New York Times 29. januar 2006, lest 20. mars 2009

 Tipping point 

James Hansen er nå særlig kjent for å ha introdusert begrepet tipping point i klimasammenheng. Det innebærer at  elementer i klimasystemet kan være i (eller nær) en tilstand der ei minimal endring i dem kan føre heile klimasystemet inn i et nytt regime, forskjellig fra det som har vært i de siste hundrer eller tusener av år. «Tipping point» reflekterer at det er sterke ikke-lineære koplinger i klimasystemet. Det betyr at styrken på mange av prosessene som styrer klimautviklinga, i seg sjøl kan ha stor klimaavhengighet (tilbakekopling).James Hansen: «Global Warming Twenty Years Later: Tipping Points Near» (PDF), foredrag 23. juni 2008

Eksempler på slike «tipping points» er 

 Når isen i Arktis smelter, erstattes den lyse isflata med ei mørk havoverflate, som vil absorbere en større del av innkommende solstråling i stedet for at denne reflekteres. Havoverflata varmes opp, og dermed smelter enda mer is.  

 Når tundra smelter, kan metan i fast form fordampe og slippe ut, og dette vil påskynde oppvarminga, ettersom metan er en effektiv drivhusgass.

 Med sterk smelting på grønlandsisens overflate sommerstid, vil mer smeltevann finne veien til bunnen av iskappa og «smøre» grenseflata mellom isen og den underliggende berggrunnen. Dette innebærer større fare for utrasing og smelting av store ismasser.

 Smelting av isbreer i Himalaya fører til større absorpsjon av solstråling og dermed raskere nedsmelting, samtidig som vannføringa i de store elvene i India og Kina reduseres. Redusert vannføring fører til større sjanse for tørke i disse landa, noe som betyr at mer og mer av solinnstrålinga går med til å varme opp jordgrunnen og ikke til å fordampe vann. Dette forsterker oppvarminga og uttørringa ytterligere.

Hansen mener at klimatrusselen har brakt oss inn i en «tipping point»-situasjon allerede, og at det er utrygt å leve på jorda med dagens atmosfæriske CO2-innhold på 385 deler per million (ppm). Han mener at en konsentrasjon av CO2 i atmosfæren på mer en 350 ppm vil utløse effekter som gjør at den globale oppvarminga akselererer.

I 2015 sendte Hansen et personlig brev til statsminister Erna Solberg hvor han ber om stopp i oljeboringen utenfor Nord-Norge. Hansen forlot sin forskerstilling i NASA og har siden vært miljøaktivist og samfunns-debattant. Han har vært arrestert flere ganger på grunn av deltagelse i protestdemonstrasjoner.

 Kvote- og avgiftssystemer 

I tillegg til å presentere resultater av forskninga si, har James Hansen vært opptatt av å skissere praktisk-politiske muligheter til å redusere klimatrusselen.

James Hansen mener at Kyoto-avtalens kvotesystem («cap and trade») er ineffektivt og at det ikke vil kunne hindre at CO2-nivået vokser, og at global oppvarming med stor grad av sikkerhet vil føre oss gjennom flere «tipping points» med dramatiske konsekvenser for menneskeheten allerede i dette århundret. Han mener systemet inviterer til «a lot of trade and only little cap». 

Som et alternativ sier Hansen at karbonkilden må skattlegges («carbon must be taxed as close to the source as possible»).«Carbon tax only way to keep planet cool: Hansen»; AFP-artikkel av 11. mars 2009, lest 20. mars Et passende skattenivå, for eksempel 100 US-dollar per tonn CO2, kan gi et tilstrekkelig insitament til å ta i bruk karbonnøytrale energikilder, slik at karbonreservene i form av kull og olje kan bli liggende i bakken.   

 Æresbevisninger og priser 

 Hansen blei i 1996 innvalgt i The National Academy of Sciences (USAs vitenskapsakademi).Fra Vitenskapsakademiets medlemsoversikt; besøkt 8. april 2010.
 I 2001 fikk han den årlige Heinz' miljøpris for forskinga på global oppvarming.Fra Heinz-prisens nettsted; besøkt 8. april 2010.
 I 2006 stod han på bladet Times liste over de hundre mest innflytelsesrike personene.
 Samme år tildelte The American Association for the Advancement of Science (AAAS) ham sin pris for vitenskapelig frihet og ansvar.Fra AAASs nettsted; besøkt 8. april 2010. 
 I 2007 var Hansen en av mottakerne av den israelske Dan David-prisen for «virksomhet av framragende vitenskapelig, teknologisk, kulturell eller sosial betydning».Fra Dan David-prisens nettsted ; besøkt 8. april 2010.
 I 2008 valgte EarthSky Communications og et utvalg av 600 vitenskapsrådgivere Hansen til «Scientist Communicator of the Year» (årets vitenskapsformidler).Fra EarthSkys nettsted; besøkt 8. april 2010.
 I 2009 fikk han Carl-Gustaf Rossby-medaljen, som er American Meteorological Societys høyeste utmerkelse.Nyhetsoppslag på NASA/Goddards nettsted  14. januar 2009; besøkt 8. april 2010. 
 I 2010 blei han tildelt Sofieprisen «for sin livsviktige forskning, for sin klare formidling og for sitt genuine engasjement for framtidige generasjoner».Fra Sofieprisens nettsted ; besøkt 7. april 2010.

 Referanser 

 Eksterne lenker 

 Aftenposten: Hansen kritiserer norsk tjæresand-engasjement, intervju i tilknytningen Sofieprisen, 7. april 2010

Kategori:Klimatologer
Kategori:Fysikere fra USA
Kategori:Personer fra Crawford County i Iowa
Kategori:Fødsler i 1941